[{"text_idx": "#000004", "text": "Zarauztar bakoitzaren kontsumoa hornitu eta haren hondakinak bereganatzeko 4,3 hektarea duen azalera emankorra beharrezkoa da. Ondorioz, biztanle guztien bizimodua aurrera eramateko Zarauzko udalerriarena baino azalera handiagoa behar da. Azalera hori da aztarna ekologikoa, eta honen menpe gaude zarauztar guztiak. Munduko hiriek planetaren azaleraren %2a hartzen dute, eta bertan biztanleriaren %50a bizi da. 2030. urtean, %60a izatea aurreikusten da*. Hala ere, horrek ez du esan nahi mendi eremua uzten ari garenik, baso, zelai, soro eta bestelako natur sistemen iraupenaren menpe bizi baikara."}, {"text_idx": "#000006", "text": "Zekaleak, tuberkuluak, lekaleak, barazkiak, frutak, bazka, landare olioak, kautxua, kotoia eta abar eskuratu ahal izateko beharrezko azalera. Bertakoak, sasoikoak eta nekazaritza ekologikotik sortuak diren gaien aztarna ekologikoa kanpotik datozenen, sasoiz kanpo kontsumitzen direnen eta nekazaritza intentsiboaz sortuak direnena baino txikiagoa izango da."}, {"text_idx": "#000007", "text": "Esnea, okela, larrua, artilea eta abarrak eskaintzen dizkiguten behiak, ardiak eta ahuntzak elikatzeko beharrezko azalera. Arrautzak, txerrikia edo oilasko-haragiaren moduko gaien aztarna ekologikoa animalia hauek elikatzeko beharrezko bazkaren arabera zenbatzen da eta, ondorioz, laborantza azalera gisa hartzen da."}, {"text_idx": "#000008", "text": "Papera eta egurraz hornitzeko beharrezko azalera. Paper birziklatuaren erabilerak, basozaintza jasangarritik datozen paperezko eta egurrezko gaien (FSC zigiluak bermatuak) kontsumoak eta, batez ere, natur baliabideen erabilera zentzuzkoak Naturan dugun eraginaren murrizketa dakarte."}, {"text_idx": "#000009", "text": "Arraina eta itsaskiak lortzeko beharrezko azalera. Azalera bakar batek bi funtzio biologiko bete ditzake eta, kasu honetan, ozeanoen azalerak CO2 bereganatzeko gaitasuna ere badu. Aztarna ekologikoaren azterketak ozeanoaren azalerak CO2 bereganatzeko duen gaitasuna kontuan hartzen du, azalera beraren zenbaketa bikoitza ekiditeko."}, {"text_idx": "#000011", "text": "Gure energia kontsumoak eragindako CO2 isurkinak bereganatzeko azalera. Energiaren aztarna ekologikoa CO2 isurkinak bereganatzeko beharrezkoa den baso azalera gisa kalkulatzen da, ozeanoek xurgatutako zatia kenduta, eta lau energia kategori biltzen ditu: erregai fosilak, nuklearra, berriztagarriak eta hidraulikoa."}]